La Basket Cup Gandia generarà un impacte econòmic d'1,5 milions d'euros
31 març 2025

## La Basket Cup Gandia generarà un impacte econòmic d'1,5 milions d'euros31 març 2025Última actualització: 31 març 2025

![](../gestion/img/4d6f889b974055864c3a0f1be1cbb80467d63297bfaec4987306ee6b686d2396.jpg)  
  

El regidor delegat d'Esports, **Jesús Naveiro**; la regidora delegada de Turisme, **Balbina Sendra**; **Nacho Macipe**, CEO de QL Sport, empresa que organitza el torneig, i **Mónica Nogueroles**, presidenta de l'UPB Gandia, han comparegut en roda de premsa per a presentar l'edició d'enguany de la Basket Cup Gandia, que se celebrarà en la nostra ciutat del 13 al 16 d'abril.

  
Sobre la Basket Cup Gandia, Naveiro ha afirmat que es tracta d'un dels “_esdeveniments esportius més importants que es desenvolupen en la nostra ciutat al llarg de l'any_”, ja que participaran 2.500 esportistes, els quals estaran acompanyats per prop de 3.000 persones segons dades dels organitzadors, amb la qual cosa s'espera un impacte econòmic de més d'un milió i mig d'euros.

Tal com s'ha explicat en la compareixença, participaran un total de 219 equips, dels quals 124 són masculins i 95 femenins. Aquests conjunts procedeixen d'Andalusia, Madrid, País Basc, Catalunya, Aragó, Castella-la Manxa, Castella i Lleó, a més d'equips de Dubai i Portugal.

Pel que fa a les instal·lacions, es disputaran partits en 32 pistes (Poliesportiu Municipal, pavelló del Raval i Beniopa), que funcionaran des de les 9:00 del matí fins a les 21:00 hores, fins a comptabilitzar 450 partits en 3 dies. El responsable d'Esports ha incidit que gràcies a aquesta operativa “la platja estarà plena, les nostres instal·lacions acolliran dos mil esportistes i serem l'epicentre del bàsquet”, i ha agraït a l'UPB Gandia la seua implicació perquè la competició siga possible.

La presidenta del Club ha agraït als organitzadors l'esforç que fan per a portar tants equips a la nostra ciutat, la qual cosa repercuteix en els entrenadors i jugadors del club, ja que col·laboren en el torneig. “_Quan t'acostes a les pistes, veus un ambient fantàstic i et permet veure com juguen al bàsquet en altres comunitats autònomes, cosa que ens permet a tots aprendre_”. Finalment, Nogueroles ha fet extensiu el seu agraïment a l'Ajuntament pel treball que fan perquè les instal·lacions estiguen preparades per a albergar els partits.

Per la seua banda, Macipe ha destacat la labor dels departaments d'Esports i Turisme pel suport i la implicació que han demostrat des que aquesta competició va arribar a la nostra ciutat fa 7 anys. També ha posat en valor “_l'esforç que fan el club local perquè la gestió de l'esdeveniment siga un èxit_”.

Com a dada, el responsable de QL Sport ha informat que, juntament amb el torneig que també se celebra al maig en la nostra ciutat, es disputaran més de 800 partits en poc més de sis dies de competició, la qual cosa ha qualificat com “_una autèntica barbaritat que exigeix que la Federació també s'implique per a poder comptar amb els àrbitres necessaris_”.

A més, ha afegit que “_Gandia agrada molt als assistents i no són pocs els que repeteixen l'experiència durant les seues setmanes de vacances_”.

Finalment, Sendra ha qualificat l'aposta dels organitzadors com a important, ja que als dos tornejos de bàsquet que organitzen s'ha de sumar un altre dd'handbol i, per això, en total s'arriba a quasi 13.000 persones que aprofiten aquests tornejos de Setmana Santa per a visitar-nos. “_És una gran festa de l'esport que, a més, genera un impacte econòmic important. Estem parlant de 51.600 pernoctacions al llarg dels dies de la competició”. “QL va tindre clar des del principi que Gandia era la destinació que volien per a organitzar aquestes competicions, per la qual cosa hem d'agrair la seua aposta”_.